32006R0847
L 156/8
JURNALUL OFÍCIAL AL UNIUNII EUROPENE
REGULAMENTUL (CE) NR. 847/2006 AL COMISIEI
din 8 iunie 2006
de deschidere și de stabilire a modului de gestionare a contingentelor tarifare comunitare pentru anumite preparate sau conserve de pește
COMISIA COMUNITĂȚILOR EUROPENE,
având în vedere Tratatul de Instituire al Comunității Europene,
având în vedere Decizia 2006/324/CE a Consiliului din 27 februarie 2006 privind încheierea unui acord sub forma unui schimb de scrisori între Comunitatea Europeană și Regatul Thailandei în conformitate cu articolul XXIV alineatul (6) și al articolul XXVIII din Acordul General pentru Tarife și Comerț (GATT) din 1994 privind modificarea concesiilor din listele de angajamente ale Republicii Cehe, Republicii Estonia, Republicii Cipru, Republicii Letonia, Republicii Lituania, Republicii Ungare, Republicii Malta, Republicii Polone, Republicii Slovenia și Republicii Slovace, în cadrul procesului de aderare la Uniunea Europeană (1), în special articolul 4,
întrucât:
(1)
Acordul sub formă de schimb de scrisori între Comunitatea Europeană și Regatul Thailandei, aprobat de Consiliu prin Decizia 2006/324/CE prevede două noi contingente tarifare anuale pentru anumite preparate sau conserve de pește.
(2)
Acordul prevede că o anumită cantitate din fiecare contingent tarifar trebuie alocat Regatului Thailandei și că partea care rămâne din fiecare din contingentele tarifare respective trebuie să fie deschisă importurilor din toate țările.
(3)
Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (2) a codificat normele de gestionare aplicabile contingentelor tarifare destinate a fi folosite, în funcție de ordinea cronologică a datelor de pe declarațiile vamale.
(4)
Regulamentul (CE) nr. 683/2006 al Consiliului din 27 februarie 2006 privind aplicarea acordului sub formă de schimb de scrisori încheiat între Comunitatea Europeană și Regatul Thailandei în temeiul articolului XXIV alineatul (6) și al articolului XXVIII din Acordul General pentru Tarife și Comerț (GATT) din 1994 privind modificarea concesiilor din listele de angajamente ale Republicii Cehe, Republicii Estonia, Republicii Cipru, Republicii Letonia, Republicii Lituania, Republicii Ungare, Republicii Malta, Republicii Polone, Republicii Slovenia și Republicii Slovace, în cadrul procesului de aderare la Uniunea Europeană, de modificare și completare a anexei I la Regulamentul (CEE) nr. 2658/87 privind Nomenclatura tarifară și statistică și Tariful Vamal Comun (3), prevede intrarea în vigoare a noilor contingente tarifare la patru săptămâni după publicarea în Jurnalul Oficial al Uniunii Europene; în consecință, prezentul regulament de aplicare al Comisiei trebuie să se aplice de la aceeași dată.
(5)
Măsurile prevăzute de prezentul regulament sunt conforme cu avizul Comitetului Codului Vamal,
ADOPTĂ PREZENTUL REGULAMENT:
Articolul 1
(1) Se deschide un contingent tarifar anual de 2 558 tone cu scutirea drepturilor vamale pentru importurile comunitare de „preparate sau conserve de ton, ton dungat (FR lstao) sau alți pești din genul Euthynnus”, sub altă formă decât întregi sau în bucăți, clasificați cu codul NC 1604 20 70.
(2) Se deschide un contingent tarifar anual de 2 275 tone cu scutirea drepturilor vamale pentru importurile comunitare de „preparate sau conserve de sardine, bonite (FR bonites), scombride din speciile Scomber scombrus și Scomber japonicus și pești din specia Orcynopsis unicolor”, sub altă formă decât întregi sau în bucăți, clasificați cu codul NC 1604 20 50.
Articolul 2
Contingentele tarifare stabilite la articolul 1 se aplică după cum urmează:
1.
din contingentul tarifar de 2 558 tone, menționat la articolul 1 alineatul (1), se alocă 1 816 tone, cu numărul de ordine 09.0704, importurilor provenind din Thailanda; cealaltă parte, adică 742 tone, se alocă importurilor provenind din toate țările, cu numărul de ordine 09.0705;
2.
din contingentul tarifar de 2 275 tone, menționat la articolul 1 alineatul (2), se alocă 1 410 tone, cu numărul de ordine 09.0706 importurilor provenind din Thailanda; cealaltă parte, adică 865 tone, se alocă importurilor provenind din toate țările, cu numărul de ordine 09.0707.
Articolul 3
(1) Originea este determinată în conformitate cu dispozițiile în vigoare în Comunitate.
(2) Acceptarea în beneficiul contingentelor tarifare alocate Thailandei depinde de prezentarea unui certificat de origine ce respectă condițiile precizate la articolul 47 din Regulamentul (CEE) nr. 2454/93.
Articolul 4
Contingentele tarifare stabilite de prezentul regulament sunt administrate de către Comisie în conformitate cu articolele 308a, 308b și 308c din Regulamentul (CEE) nr. 2454/93.
Articolul 5
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 2 iunie 2006.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 iunie 2006.